**Урганч – Хива янги темир йўл фойдаланишга топширишга бағишланган тантанали маросимида “Ўзбекистон темир йўллари” АЖ Бошқарма раиси**

**Раматов А.Ж.нинг сўлаган нутқи**

**Ассалому алайкум, ҳурматли ва азиз меҳмонлар!**

 Мана бугун биз сизлар билан яна бир муҳим тарихий воқеага гувоҳ бўлиб, байрамона кайфиятда учрашиб турибмиз. Бугунги тарихий байрам барчангизга муборак бўлсин деймиз.

 Шуни алоҳида таъкидлаш керакки, сўнгги икки йил давомида муҳтарам Президентимиз Шавкат Мирзиёев бошчилигида республикамизнинг барча худудларида кенг кўламли ислоҳотлар, жуда катта бунёдкорлик ишлари амалга оширилди. Биргина темир йўл соҳасини оладиган бўлсак, тармоқда жуда катта инвестицион лойиҳалар амалга оширилиб, янги темир йўллар, замонавий вокзаллар қурилиб, йўловчиларнинг узоғи яқин қилиб келинмоқда. Бундан ташқари маҳаллий ва хорижлик сайёҳларга янада қулайлик яратиш, уларга сифатли сервис хизматларини кўрсатиш борасида ҳам қатор ишлар қилинди. Президентимизнинг ташаббуслари билан Бухородан Мискингача, умумий узунлиги 355 км бўлган янги темир йўл барпо этилди. Бу поездларнинг ҳаракат вақтини қисқартиришга имкон яратди. Мана бугун Урганчдан Хивагача бўлган масофада 33 км узунликда янги темир қурилиб фойдаланишга топширилмоқда. Бундан ташқари замонавий Хива вокзали ҳам қад ростлади. Энди Тошкентдан Хивагача бемалол поездда келиш мумкин. Яқин йиллар ичида Бухородан Хивагача бўлган янги темир йўлни электрлаштириб, ушбу йўналишда замонавий поездлар қатновини ҳам йўлга қўйишни режалаштирганмиз. Бу албатта халқимизнинг турмуш фаровонлигини янада оширишга хизмат қилади.

 Муҳтарам президентимиз ҳар доим "Ҳалқ биздан рози бўлиб яшаши керак!", деган иборани таъкидлайдилар. Албатта, бу сўзлар бежизга айтилмаяпти, эртага хорижлик сайёҳларнинг юртимизга келиши ортиб бораверса, ана шундай тарихий ва муқаддас қадамжолар обод бўлиб, у ерларда халққа хизмат кўрсатиш янада юқори даража кўтарилса, ўз-ўзидан мамлакат иқтисодиёти барқарор бўлиб, аҳоли турмуш фаровонлиги ошишига замин яратилади.

 Ушбу вокзалнинг олд томонида миллий услубларда, замонавий иншоотлар қад ростлади. Айни кунда бунёдкорлик ишлари яна давом этмоқда, яқин кунларда бу ерда замонавий меҳмонхона, турли хил савдо мажмуалари, дам олиш учун замонавий парк ишга туширилади. Умуман олганда поезд билан вокзалга келган меҳмон тўғридан тўғри, Ичан қалъадаги тарихий обидалар, зиёратгоҳларни томоша қилиш учун пиёда юриб бориши мумкин. Мана бугун сизу биз ҳам янги очилган темир йўл ва вокзалнинг биринчи йўловчилари сифатида ушбу масканни зиёрат қилиш шарафига муяссар бўлиб турибмиз.

 Фурсатдан фойдаланиб, мен сизларни аввалом бор ҳукуматимиз раҳбарияти, қолаверса қарийиб 90 минг кишилик темир йўлчилар жамоаси номидан чин қалбимдан табриклайман. Хоразм диёрига, айниқса кўҳна Хива шаҳрига хуш келибсизлар дейман.

**06.12.2018 йил,**

**Хива шаҳри**

**Urganch – Xiva yangi temir yo'l foydalanishga topshirishga bag'ishlangan tantanali marosimida “O'zbekiston temir yo'llari” AJ Boshqarma raisi**

**Ramatov A.J.ning so'lagan nutqi**

Assalomu alaykum, hurmatli va aziz mehmonlar!

 Mana bugun biz sizlar bilan yana bir muhim tarixiy voqeaga guvoh bo'lib, bayramona kayfiyatda uchrashib turibmiz. Bugungi tarixiy bayram barchangizga muborak bo'lsin deymiz.

 Shuni alohida ta'kidlash kerakki, so'nggi ikki yil davomida muhtaram Prezidentimiz Shavkat Mirziyoev boshchiligida respublikamizning barcha xududlarida keng ko'lamli islohotlar, juda katta bunyodkorlik ishlari amalga oshirildi. Birgina temir yo'l sohasini oladigan bo'lsak, tarmoqda juda katta investitsion loyihalar amalga oshirilib, yangi temir yo'llar, zamonaviy vokzallar qurilib, yo'lovchilarning uzog'i yaqin qilib kelinmoqda. Bundan tashqari mahalliy va xorijlik sayyohlarga yanada qulaylik yaratish, ularga sifatli servis xizmatlarini ko'rsatish borasida ham qator ishlar qilindi. Prezidentimizning tashabbuslari bilan Buxorodan Miskingacha, umumiy uzunligi 355 km bo'lgan yangi temir yo'l barpo etildi. Bu poezdlarning harakat vaqtini qisqartirishga imkon yaratdi. Mana bugun Urganchdan Xivagacha bo'lgan masofada 33 km uzunlikda yangi temir qurilib foydalanishga topshirilmoqda. Bundan tashqari zamonaviy Xiva vokzali ham qad rostladi. Endi Toshkentdan Xivagacha bemalol poezdda kelish mumkin. Yaqin yillar ichida Buxorodan Xivagacha bo'lgan yangi temir yo'lni elektrlashtirib, ushbu yo'nalishda zamonaviy poezdlar qatnovini ham yo'lga qo'yishni rejalashtirganmiz. Bu albatta xalqimizning turmush farovonligini yanada oshirishga xizmat qiladi.

 Muhtaram prezidentimiz har doim "Halq bizdan rozi bo'lib yashashi kerak!", degan iborani ta'kidlaydilar. Albatta, bu so'zlar bejizga aytilmayapti, ertaga xorijlik sayyohlarning yurtimizga kelishi ortib boraversa, ana shunday tarixiy va muqaddas qadamjolar obod bo'lib, u yerlarda xalqqa xizmat ko'rsatish yanada yuqori daraja ko'tarilsa, o'z-o'zidan mamlakat iqtisodiyoti barqaror bo'lib, aholi turmush farovonligi oshishiga zamin yaratiladi.

 Ushbu vokzalning old tomonida milliy uslublarda, zamonaviy inshootlar qad rostladi. Ayni kunda bunyodkorlik ishlari yana davom etmoqda, yaqin kunlarda bu yerda

zamonaviy mehmonxona, turli xil savdo majmualari, dam olish uchun zamonaviy park ishga tushiriladi. Umuman olganda poezd bilan vokzalga kelgan mehmon to'g'ridan to'g'ri, Ichan qal'adagi tarixiy obidalar, ziyoratgohlarni tomosha qilish uchun piyoda yurib borishi mumkin.

Mana bugun sizu biz ham yangi ochilgan temir yo'l va vokzalning birinchi yo'lovchilari sifatida ushbu maskanni ziyorat qilish sharafiga muyassar bo'lib turibmiz.

 Fursatdan foydalanib, men sizlarni avvalom bor hukumatimiz rahbariyati, qolaversa qariyib 90 ming kishilik temir yo'lchilar jamoasi nomidan chin qalbimdan tabriklayman. Xorazm diyoriga, ayniqsa ko'hna Xiva shahriga xush kelibsizlar deyman.

**06.12.2018 yil,**

**Xiva shahri**